stanford-oval/wikipedia huggingface dataset:
Remi Lindholm
Ura > Nuoruusvuodet

Lindholm edusti juniorivuosinaan Loviisan Toria sekä sponsoriseura One Way Pro Teamia. Kaudelle 2016–2017 hän siirtyi uusikaarlepyyläiseen IF Minkeniin. Kausilla 2014–2020 hän saavutti yhteensä kuusi nuorten SM-mitalia, joista kolme oli kultaisia. Helmikuussa 2016 Lindholm osallistui Lillehammerin nuorten talviolympialaisiin, jossa hän saavutti sijat 7, 7 ja 10.
Ura > Kansalliset kilpailut

Lindholm on edustanut kesästä 2021 asti seuratasolla Imatran Urheilijoita. SM-kilpailuissa hän on voittanut kultaa vapaan hiihtotavan 15 km kisassa Tampereella 2023 ja perinteisen hiihtotavan 50 km kisassa Rovaniemellä 2024, saanut hopeaa vapaan 50 km kisassa Inarissa 2023 ja hiihtänyt pronssille vapaan hiihtotavan 10 km kisassa Rovaniemellä 2022. SM-viesteissä hän on yltänyt Imatran Urheilijoiden joukkueen kanssa hopealle Inarissa 2023 ja pronssille Rovaniemellä 2022 ja Äänekoskella 2024.
Kesäisin järjestettävässä Vuokatin Aateli Race -rullahiihto- ja maastojuoksutapahtumassa Lindholm on parhaimmillaan sijoittunut toiseksi vuonna 2022. Rullahiihdon SM-kilpailuissa hän on saavuttanut parhaimmillaan hopeaa vapaan hiihtotavan 16 km kisassa Vuokatissa vuonna 2022.
Ura > Kansainväliset kilpailut, arvokisat > Kausi 2020–2021

Kaudella 2020–2021 Lindholm hiihti Suomen hiihtomaajoukkueen U23-ryhmässä. Maailmancup-debyyttinsä hän teki tammikuussa 2021 Lahdessa Salpausselän kisoissa. Siellä hän sijoittui yhdistelmäkilpailussa 48:nneksi. Lisäksi Lindholm hiihti kisoissa 4×7,5 km viestihiihdossa Suomen kakkosjoukkueessa, joka sijoittui lopputuloksissa kahdeksanneksi. Samalla hän sai ensimmäiset maailmancupin pisteensä.
Keväällä 2021 Lindholm osallistui myös Ski Classics -maratonhiihtosarjan Vasaloppet-osakilpailuun, jossa hän hiihti sijalle 112. Siellä hän edusti Team ES Endurancea.
Ura > Kansainväliset kilpailut, arvokisat > Kausi 2021–2022

Lindholm hiihti kaudella 2021–2022 B-maajoukkueessa. Hänet valittiin Suomen maajoukkueeseen distanssiryhmään Rukan maailmancup-avaukseen marraskuussa 2021. Siellä hän sijoittui perinteisen hiihtotavan 15 km kisassa 26:nneksi. Tämä oli Lindholmin ensimmäinen henkilökohtainen pistesijoitus maailmancupissa. Vapaan hiihtotavan 15 km takaa-ajokilpailussa hän sijoittui 20:nneksi. Lindholm hiihti myös joulukuussa 2021 sekä Lillehammerin että Davosin maailmancup-osakilpailuissa. Lillehammerissa hän sijoittui vapaan hiihtotavan 15 km kisassa 32:nneksi ja 4x7,5 km viestihiihdossa miesten ykkösjoukkueen kanssa 11:nneksi. Davosissa hän sijoittui vapaan hiihtotavan 15 km kisassa 21:nneksi.
Tour de Skillä 2021-2022 Lindholm hiihti kaikki kuusi etappia. Hän saavutti etapeilla yhden maailmancupin pistesijoituksen ollen 21:s Val di Fiemmessä perinteisen hiihtotavan 15 km yhteislähtökilpailussa. Tourin kokonaiskilpailussa hän oli 36:s.
Lindholm teki aikuisten arvokisadebyyttinsä Pekingin olympialaisissa 2022. Siellä hän sijoittui yhdistelmäkilpailussa 25:nneksi, perinteisen hiihtotavan 15 km kisassa 45:nneksi sekä vapaan hiihtotavan 50 km kisassa (typistettiin sääolosuhteiden takia 30 km mittaiseksi) 28:nneksi.
Maaliskuussa 2022 Lindholm osallistui maailmancupin Holmenkollenin osakilpailuissa perinteisen hiihtotavan 50 km yhteislähtökisaan, jonka hän keskeytti selkäkipujen takia. Maailmancup-kauden 2021–2022 päättäneissä Falunin osakilpailuissa hän sijoittui vapaan hiihtotavan 15 kilometrin kilpailussa 14:nneksi.
Ura > Kansainväliset kilpailut, arvokisat > Kausi 2022–2023

Lindholm hiihti kaudella 2022–2023 ensimmäistä kertaa A-maajoukkueessa. Maailmancup-kauden avanneissa Rukan osakilpailuissa hän sijoittui perinteisen hiihtotavan 10 km kisassa 43:nneksi. Vapaan hiihtotavan 20 km takaa-ajokilpailussa hän nosti itsensä kisan kolmanneksi nopeimmalla hiihtoajalla sijalle 12. Joulukuussa 2022 Lindholm kisasi myös Lillehammerin ja Beitostølenin sekä Davosin maailmancup-osakilpailuissa. Lillehammerissa hän sijoittui vapaan hiihtotavan 10 km kisassa 26:nneksi ja perinteisen hiihtotavan 20 km yhteislähtökilpailussa 15:nneksi. Beitostølenissä hän sijoittui perinteisen hiihtotavan 10 km kisassa 25:nneksi, ja ankkuroi sekaviestihiihdossa Suomen kakkosjoukkueen sijalle 6. Davosissa Lindholm hiihti vapaan hiihtotavan 20 km kisassa sijalle 11.
Tammikuussa 2023 Lindholm hiihti Les Roussesin maailmancup-osakilpailuissa, joissa hän sijoittui vapaan hiihtotavan 10 km kisassa 33:nneksi.
Lindholm teki aikuisten MM-kisadebyyttinsä helmi–maaliskuussa 2023 Planicassa. Siellä hän sijoittui yhdistelmäkilpailussa 22:nneksi ja 15 kilometrin vapaan hiihtotavan kilpailussa 32:nneksi.
Maailmancup-kauden 2022–2023 päättäneissä Lahden osakilpailuissa Lindholm sijoittui 20 kilometrin perinteisen hiihtotavan yhteislähtökilpailussa 15:nneksi.
Ura > Kansainväliset kilpailut, arvokisat > Kausi 2023–2024

Lindholm valittiin kaudelle 2023–2024 uudestaan A-maajoukkueeseen. Hän sijoittui maailmancup-kauden avanneissa Rukan osakilpailuissa perinteisen hiihtotavan 10 km kisassa 41:nneksi ja vapaan hiihtotavan 20 km yhteislähtökisassa 12:nneksi. Jällivaaran osakilpailuissa hän hiihti vapaan hiihtotavan 10 km kisassa sijalle 42. Lisäksi Lindholm hiihti Jällivaarassa 4×7,5 km viestihiihdossa miesten joukkueessa, joka sijoittui lopputuloksissa kuudenneksi. Joulukuussa 2024 Lindholm hiihti myös Östersundin ja Trondheimin osakilpailuissa. Östersundissa Lindholm sijoittui vapaan hiihtotavan 10 km kisassa 10:nneksi, joka on hänen toistaiseksi paras sijoituksensa maailmancupissa. Trondheimin osakilpailuissa Lindholm hiihti yhdistelmäkilpailussa sijalle 36.
Tour de Skillä 2023-2024 Lindholm hiihti kaikki seitsemän etappia. Hän sijoittui etapeilla kolme kertaa kolmenkymmenen parhaan joukkoon ollen 27:s Toblachissa vapaan hiihtotavan 25 km takaa-ajokilpailussa, 20:s Val di Fiemmessä perinteisen hiihtotavan 15 km yhteislähtökilpailussa ja 20:s Alpe Cermisin vapaan hiihtotavan loppunousussa. Tourin kokonaiskilpailussa hän oli 21:s.
Helmikuussa 2024 Lindholm osallistui maailmancupin Pohjois-Amerikan osakilpailuihin. Canmoressa hän sijoittui sekä vapaan hiihtotavan 15 km yhteislähtökilpailussa että perinteisen hiihtotavan 20 km yhteislähtökilpailussa 41:nneksi. Myös Minneapolisissa hän hiihti sijalle 41, vapaan hiihtotavan 10 km kisassa. Lisäksi hän hiihti Minneapolisissa vapaan hiihtotavan sprinttikilpailun, sijoittuen 64:nneksi.
Maailmancup-kauden 2023–2024 päättäneissä Falunin osakilpailuissa hän sijoittui vapaan hiihtotavan 20 kilometrin yhteislähtökilpailussa 11:nneksi.
Ura > Kansainväliset kilpailut, arvokisat > Kausi 2024–2025

Lindholm valittiin kaudelle 2024–2025 jälleen A-maajoukkueeseen. Marras-joulukuussa 2024 hän sijoittui Rukan maailmancup-osakilpailuissa perinteisen hiihtotavan 10 km kisassa 42:nneksi ja vapaan hiihtotavan 20 km yhteislähtökisassa 21:nneksi. Lisäksi hän hiihti joulukuussa Lillehammerin maailmancup-osakilpailuissa, sijoittuen vapaan hiihtotavan 10 km kisassa 27:nneksi, ja yhdistelmäkilpailussa 36:nneksi.
Tammikuussa 2025 Lindholm hiihti Engadinin maailmancup-osakilpailuissa sekaviestissä Suomen joukkueen kanssa sijalle 5 ja vapaan hiihtotavan 20 km yhteislähtökilpailussa sijalle 27. Lisäksi hän hiihti tammikuussa Cognen maailmancup-osakilpailuissa vapaan hiihtotavan 10 km kisassa sijalle 56.
Helmikuussa 2025 Lindholm hiihti Falunin maailmancup-osakilpailuissa 20 kilometrin vapaan hiihtotavan yhteislähtökilpailussa sijalle 20, sivuten toistaiseksi parasta sijoitustaan maailmancupissa.
Lindholm hiihti helmi–maaliskuussa 2025 Trondheimin MM-kisoissa. Siellä hän oli yhdistelmäkilpailussa 32:s ja 4×7,5 km viestihiihdossa Suomen miesten joukkueen kanssa kymmenes. Lindholm hiihti viestissä kolmannen osuuden, mutta Suomen joukkue oli jäänyt jo avausosuudella kauas kärjen taakse Niko Anttolan kaatumisen takia. Miesten kisat päättäneessä vapaan hiihtotavan 50 km kisassa hän hiihti sijalle 7, joka on hänen toistaiseksi paras sijoituksensa kansainvälisissä huipputason kisoissa.
Hiihtotyyli ja välineet

Nuorena Lindholm pärjäsi selkeästi vahvemmin vapaan hiihtotavan kilpailuissa. Kansainvälisen läpimurtonsa jälkeen hän on kuitenkin pystynyt hiihtämään hyviä maailmancup-sijoituksia myös perinteisellä hiihtotavalla, vapaan ollessa edelleen hänen vahvuutensa. Lindholmin harjoitusmäärät ovat poikkeuksellisen korkeat. Harjoitustunteja kertyy vuodessa noin 1 100–1 200, ja pitkät, useita tunteja kestävät ja jopa satojen kilometrien mittaiset kestävyysharjoitukset ovat hänelle tyypillisiä. Lindholm hiihtää Salomonin suksilla, ja käyttää Lekin sauvoja.
Yksityiselämä > Perhe

Lindholmin isä Glenn on entinen maailmancup-tason maastohiihtäjä, ja hän on toiminut myös Suomen naisten sekä Kiinan hiihtomaajoukkueiden valmentajana ja Ylen ruotsinkielisten hiihtolähetysten kommentaattorina. Myös Lindholmin äiti Johanna on entinen maastohiihtäjä. Lindholmin nuoremmista veljistä kilpatasolla urheilevat Kevin ja Kent, jotka kilpailevat juoksussa ja maastohiihdossa.
Yksityiselämä > Koulutus

Lindholm on opiskellut Sotkamon lukiossa urheilulinjalla. Ylioppilaaksi hän valmistui vuonna 2018. Syksyllä 2021 Lindholm alkoi suorittaa urheiluvalmentajan ammattitutkintoa Vuokatti Sport Academyssä.
Yksityiselämä > Muuta

Remi Lindholm on kilpaillut myös juoksussa, jossa hän on saavuttanut seitsemän nuorten SM-mitalia. Lisäksi hän on toiminut yhdessä isänsä kanssa Kiinassa nuorten maastohiihtäjien valmentajana vuonna 2019.
Lindholm on syntynyt Oulussa. Suurimman osan lapsuudestaan hän vietti Pernajan kylässä (vuodesta 2010 lähtien osa Loviisaa). Nykyisin Lindholm asuu Vuokatissa. Vapaa-ajallaan hän harrastaa mm. kalastusta, veneilyä, frisbeegolfia ja YouTube-videoiden tekemistä. Lindholm on aktiivinen sosiaalisessa mediassa, ja poplaulaja Antti Tuisku on hänen hyvä ystävänsä.
Pekingin olympiavalintojen alla vuonna 2022 Lindholm aiheutti suurta kohua somekäyttäytymisellään. Hän kritisoi Instagram-tilillään Suomen valmennusjohtoa liittyen olympiavalintaprosessiin, ja kirjoitti Twitterissä viestin, jossa luki ”Magnar Dalen takas”.
Pekingin olympialaisten miesten maastohiihdot päättäneen vapaan hiihtotavan kisan jälkeen Lindholmin uutisoitiin palelluttaneen peniksensä. Tapaus sai laajalti huomiota mediassa ympäri maailman. Esimerkiksi brittiläinen The Guardian sekä yhdysvaltalaiset CNN ja Rolling Stone uutisoivat aiheesta.
Lindholm aloitti tammikuussa 2023 työt puolustusvoimien määräaikaisen liikunta-aliupseerin virassa.
Mekan valloitus

Muhammed hävittää Mekan epäjumalankuvat. Persialainen miniatyyrimaalaus.
Muslimit rikkovat kuvapatsaita Kaaban edessä Mekan valloituksen jälkeen. Libanonilainen kuva vuodelta 1964 ei vastaa Ibn Hishamin kertomusta.
Mekan valloitus on islaminuskoon kuuluva tarina, joka kertoo Muhammedin paluusta voittajana kotikaupunkiinsa, josta hänet oli kahdeksan vuotta aikaisemmin karkotettu. Muhammed valloitti Mekan 11. tammikuuta vuonna 630 jaa. lähdettyään valloitusretkelle 10. päivä ramadania vuonna 8 AH. Valloitusta kutsutaan nimellä Fatah-e-Mubeen ('Mahtava voitto').
Mekan valloituksesta kertoi ensimmäisen kerran Muhammedin elämäkerran kirjoittaja Ibn Ishaq (k. 767), jonka kadonnutta teosta referoi Ibn Hisham 800-luvun alussa. Ei-islamilaiset aikalaislähteet eivät tunne tapahtumaa.
Taustaa

Ibn Hisham kuvaa tapahtumia seuraavasti. Vuonna 628 mekkalainen heimo Quraish ja muslimiyhteisö Medinassa allekirjoittivat kymmenvuotisen välirauhan, joka tunnetaan nimellä Hudaybiyyahin sopimus (arab. صلح الحديبية‎). Muhammed oli tarvinnut sopimusta, koska halusi tehdä pyhiinvaelluksen Mekkaan, mikä oli kuitenkin estetty. Sopimusehtoihin kuului oikeus pyhiinvaellukseen.lähde?
Sopimuksen ehtojen mukaan arabiheimot saivat vapaasti liittoutua kumman tahansa osapuolen kanssa. Jos jokin heimoista joutuu hyökkäyksen kohteeksi, liittoutuneella heimolla on oikeus vastata samalla mitalla. Tämän seurauksena Banū Bakr liittyi Quraishiin ja Banū Khuza'a Muhammedin joukkoihin. He elivät rauhassa, mutta islamia edeltävään aikaan ulottuvat motiivit aiheuttivat vihamielisyyttä. Banū Bakr ei välittänyt sopimuksesta ja hyökkäsi Banū Khuza'aa vastaan paikassa nimeltä Al-Wateer 8. päivä sha'ban-kuukautta. Quraish auttoi Banū Bakria. Vihollistensa painostamana Khuza'a etsi turvapaikkaa, mutta Bakrin päällikkö Nawfal ei kunnioittanut hyväksyttyjä perinteitä.lähde?
Muhammed katsoi, että hyökkäys hänen kanssaan liittoutunutta heimoa vastaan rikkoi rauhansopimuksen, joka siten oli rauennut. Muhammed katsoi nyt olevansa muodollisesti vapaa valloittamaan vanhan kotikaupunkinsa.
Valloitus

Quraishin johtaja Mekassa Abu Sufyan ibn Harb aisti, että tasapaino oli kallistunut Muhammedin eduksi ja että Quraish ei ollut tarpeeksi vahva pysäyttämään muslimeja valloittamasta Mekkaa. Abu Sufyan matkusti Medinaan ja yritti elvyttää sopimuksen. Vierailunsa aikana Ali ja hänen oma tyttärensä Ramlah, joka oli nyt yksi Muhammedin vaimoista, torjuivat hänet. Vaikka Muhammed kieltäytyi sopimuksesta ja Abu Sufyan palasi Mekkaan tyhjin käsin, yritys vaikutti siihen, että valloitus tapahtui ilman taistelua.lähde?
Muhammed kokosi joukkoihinsa noin 10 000 miestä ja marssi kohti Mekkaa. Abu Sufyan matkusti Mekan ja Muhammedin välillä, yrittäen päästä sopimukseen. Lyhyt taistelu käytiin Khandamassa, missä kolme muslimia ja 12–13 monijumalaista sai surmansa. Sitten monijumalaiset pakenivat.
Seuraukset

Valloituksen aattona Abu Sufyan kääntyi muslimiksi. Kun al-Abbas vaati Abu Sufyania kääntymään islamiin tai tämän kaula katkaistaisiin, Abu Sufyan lausui uskontunnustuksen. Muhammed puolestaan julisti Abu Sufyanin talon turvapaikaksi:
»Se, joka astuu sisään Abu Sufyanin taloon, on turvassa. Se, joka laskee aseensa, on turvassa. Se, joka lukitsee hänen ovensa, on turvassa".»
Hän julisti myös:
»Allah on tehnyt Mekasta turvapaikan silloin, kun Hän loi Taivaat ja Maan ja Mekka säilyy turvapaikkana Ylösnousemuksen päivään saakka Allahin suoman hyvyyden pyhyyden takia. Siellä taisteleminen ei ollut sallittua kenellekään ennen minua eikä siitä tule sallittua kenellekään minun jälkeeni ja se oli sallittua minulle vain hetken. Sen metsästettäviä eläimiä ei tulisi jahdata eikä sen puita tulisi kaataa tai sen kasvillisuutta tai ruohoa kiskoa juurineen tai sen useimpia asioita saa poimia paitsi, jos ilmoittaa siitä julkisesti."»
Muhammed määräsi hävitettäviksi Kaaban sisälle maalatut enkelinkuvat sekä Abrahamia esittävän kuvan, jossa profeetta esitettiin ennustamassa arpanuolien avulla monijumalaisten tapaan. Muhammed ratsasti Kaaban ympäri ja osoitti kädellään lyijykiinnikkeissä olevia jumalankuvia. Kaikki kaatuivat ja Muhammed totesi:
»Totuus on tullut ja valhe kadonnut. Valhe on katoavaista.»
Ihmiset kerääntyivät Kaaban luo ja Muhammed puhui:
»Ei ole muuta jumalaa kuin Allah. Hänellä ei ole kumppania. Hän on pitänyt lupauksensa orjalleen, auttanut häntä ja voittanut kaikki konfederaatit. Muistakaa, että jokainen etuoikeus, suvun tai omaisuuden kautta, katoaa, paitsi Kaaban huoltajuus ja veden tarjoaminen pyhiinvaeltajille. Muistakaa, että veriraha jokaisesta tapetusta on sata kamelia. Quraishilaiset, totisesti Jumala on vienyt tietämättömyyden ajan ylpeytenne ja ylpeytenne sukulinjaanne, koska kaikki ihmiset ovat Aatamin jälkeläisiä ja Aatami luotiin savesta.»
Sitten Muhammed kääntyi ihmisiin ja sanoi:
"Oi Quraish, miten minun tulisi kohdella teitä?" Ja he vastasivat: "Armolla, oi Allahin profeetta. Odotamme sinulta vain hyvää." Muhammed julisti: "Puhun teille samoin sanoin kuin Yusuf puhui veljilleen. Tänä päivänä teitä vastaan ei ole moitteita. Menkää, sillä olette vapaita." Muhammedin arvovalta kasvoi mekkalaisten antautumisen jälkeen. Tiedustelijat ympäri Arabiaa tulivat Medinaan hyväksymään hänet.
Jumalan profeetta määräsi kymmenen ihmistä tapettavaksi: Ikrimah ibn Abu Jahl, Abdullah ibn Saad ibn Abu Sarh, Habbar bin Aswad, Miqyas Subabah Laythi, Huwairath bin Nuqayd, Abdullah Hilal ja lisäksi neljä naista, jotka olivat laulaneet pilkkalauluja Jumalan lähettiläästä tai kiusanneet häntä. Heitä kaikkia ei kuitenkaan tapettu. Muun muassa Ikrima kääntyi islamiin ja armahdettiin.
Tapauksen historiallisuus

Kertomus Mekan valloituksesta perustuu Ibn Ishaqin (k. 767) kadonneeseen teokseen, jota referoi Ibn Hisham 800-luvun alussa ja Tabari 900-luvulla. Ei-islamilaiset aikalaislähteet eivät tunne tapahtumaa. Patricia Crone on kirjassaan Meccan Trade and the Rise of Islam (1987) todennut, että Quraish-heimoa tai Mekkaa ei tunneta missään historiallisessa lähteessä ennen 700-lukua. Ensimmäinen maininta Mekasta on vuodelta 746 ja karttoihin se ilmestyy 900-luvulla. Mekkaa ei liioin tunneta ennen 700-lukua pyhiinvaelluskohteena.
Robert M. Kerr katsoo, että Muhammedin elämäkerrassa on paljon sellaista, joka voi olla muistumaa aivan muista tapahtumista. Esimerkiksi Mekan valloitus tammikuussa 630 voi liittyä keisari Herakleioksen saapumiseen Jerusalemiin maaliskuussa 630, jolloin hän palautti Pyhän ristin Jerusalemin Pyhän haudan kirkkoon.
Ibn Hishamin ja monien hadithien kuvaus Mekan luonnosta ei vastaa todellisuutta. Kuvaus, jonka mukaan "Sen metsästettäviä eläimiä ei tulisi jahdata eikä sen puita tulisi kaataa tai sen kasvillisuutta tai ruohoa kiskoa juurineen" ei sovi karuun autiomaaympäristöön, joka Mekkaa ympäröi, ei liioin Ibn Hishamin kuvaus Mekasta paikkana, jossa "kasvoi puita ja oli runsaasti vettä".
Muhammed lähestyy Mekkaa enkeleiden ympäröimänä
Paperitiikeri

Yhdysvaltain lipulla koristeltu paperitiikeri, joka symboloi Yhdysvaltojen imperialismia.
Paperitiikeri on poliittinen käsite, jota Kiinan johtaja Mao Zedong käytti väittäessään, että vaikka Yhdysvalloilla on maailmassa tekninen sotilaallinen johto, se ei ole poliittisesti käyttökelpoinen suuria massoja vastaan erityisesti Aasiassa.
Neuvostoliiton kommunistisen puolueen pääsihteeri Nikita Hruštšov totesi Maolle eräässä yhteydessä, että vaikka Yhdysvallat on paperitiikeri, on sillä ”ydinasehampaat” .
Nykyään paperitiikeriä käytetään vertauskuvana sotilaallisen asiayhteyden ulkopuolellakin mistä tahansa asiasta, joka on vain näennäisesti voimakas.
Disneyn Välitunti

| Disneyn Välitunti> Recess |
| --- | --- |

Tyyli:  Animaatio
Kestoaika:  22 min
Luoja(t):  Paul Germain Joe Ansolabehere
Pääosissa:  Ross Malinger Andrew Lawrence Pamela Adlon Rickey D'Shon Collins Ashley Johnson Robert Goulet Courtland Mead Toran Caudell
Alkuperämaa:   Yhdysvallat
Alkuperäiskieli:  englanti
Verkko:   ABC  Toon Disney  Disney Channel  Disney Channel  Toon Disney  Disney XD
Esitetty:  13. syyskuuta 1997 – 4. marraskuuta 2001
Jaksoja:  127
Tuotanto
Tuotantoyhtiö(t):  Walt Disney Television Animation
Palkinnot
Voitetut:  Young Artist (1999)
Ehdokkuudet:  Daytime Emmy (1998, 1999) Young Artist (1998, 1999, 2000, 2001) YoungStar (1999) Annie (2000) Humanitas Prize (2000)
Aiheesta muualla
Virallinen sivusto
IMDb 
Disneyn Välitunti (engl. Recess) on Young Artist -palkinnolla palkittu yhdysvaltalainen piirrossarja, jonka suunnittelussa on ollut mukana Walt Disney Television Animation. Sarjaa tehtiin yhteensä kuusi tuotantokautta, jotka alun perin esitettiin vuosien 1997–2001 välisenä aikana. Sarjaa esitetään Disney Channelilla edelleenkin. Yhden jakson kesto on noin 22 minuuttia.lähde?
Juoni

Sarja kertoo kuuden neljäsluokkalaisen ystävyksen Vincen, Spinellin, Mikeyn, T.J.:n, Gretchenin ja Gusin seikkailuista, jotka yleensä sijoittuvat heidän kouluajalleen ja välitunnille. Usein he joutuvat rehtori Prickleyn puhutteluun. Kaverusten pahin pelko on välituntivalvoja neiti Finster, joka on luonteeltaan äkäinen ja heti viemässä näitä rehtorin kansliaan. Häntä kutsutaan neiti Finsteriksi, sillä hän ei halua kertoa ikäänsä. Finsterin kätyrinä on Randall Weens, joka on samalla luokalla T.J.:n ja muun joukon kanssa. Heidän vastassaan on niin sanottu Ashley-klaani, johon kuuluu neljä Ashley-nimistä tyttöä: Ashley A., Ashley B., Ashley K. ja Ashley T. Luokan opettaja on neiti Grotge.
Päähenkilöt > T.J.

Theodore Jasper "T.J." Detweiler on joukon johtohahmo, joka keksii yleensä kaikki suunnitelmat. Hänellä on punainen lippalakki, vihreä takki, valkoinen t-paita, siniset farkut ja ruskea tukka. Lippis on T.J:n tavaramerkki, josta hän luopui eräässä jaksossa rahapulan takia, kun koulussa oli hirviötarravillitys. Lippalakki on ollut myös avaruusmatkalla sukkulassa. T.J. on hauska ja suosittu lähes kaikkien lasten keskuudessa, vaikkakin hän joutuu jatkuvasti välituntivalvoja Finsterin ja rehtori Pricklyn puhutteluun.
Päähenkilöt > Gretchen

Gretchen Prunella Grundler on luokan, ja myös koulun, älykkäin lapsi. Hänellä on punainen tukka, sininen mekko, silmälasit ja pisamia. Gretchenillä on apunaan Galileo-kämmentietokone, jolta hän saa tarvittaessa apua. Gretchen onkin ikäisekseen ainutlaatuisen viisas, ja hänen olisi ollut mahdollista päästä nerokkaiden lasten kouluun, mutta hän kieltäytyi kunniasta ystäviensä takia.
Päähenkilöt > Gus

Gustav Patton "Gus" Griswold on vaihtanut monta kertaa koulua, kunnes hän päätti jäädä Kolmannen kadun kouluun. Luonteelta hän on ujo. Hän on varastanut Kelsolta Bernie-purukumia, koska isommat luokkalaiset yllyttivät häntä. He lupasivat Gusin pääsevän "salaiselle purolle", mutta paikka oli pettymys ja Gus päätti tunnustaa tekonsa Kelsolle. Gusin isä on töissä armeijassa, eikä hän pidä poikansa ujoudesta. Gus on myös toiminut koulun pihan väliaikaisena kuninkaana Bobin jouduttua sairauslomalle (Gusista tuli hirmuhallitsija, jota vastaan kaikki nousivat kapinaan) ja tarhalapsi Hectorin "turvamiehenä". Gus oli myös entisissä kouluissaan pelätty polttopallomestari, jota kutsuttiin nimellä El Diablo (suom. paholainen). Hän lopetti kuitenkin polttopallon peluun heitettyään vahingossa viatonta pikkulasta niin, että kaatui maahan ja löi päänsä. El Diablo teki lyhyen paluun Lawsonin tehtyä saman virheen.
Päähenkilöt > Spinelli

Ashley Funnicelo Spinelli on stereotyyppinen poikatyttö ja joukon kovis. Spinelli on amerikanitalialainen. Hän on vahva ja katsoo televisiosta paljon vapaapainia. Spinelli ei halua kertoa etunimeään, mutta sen paljastuttua hän joutui liittymään "Ashley-jengiin", jonka jäsenet tekivät kaikkea, mitä hän vihasi kuten mm. pitivät teekestejä. Spinelli pääsi lopulta pois jengistä ystäviensä ansiosta. Spinellin suurin vihamies lienee koulun kantelija Randall, jota tämä meinaa rökittää monessa jaksossa. Kaikesta kovanaamaisuudestaan huolimatta Spinellistä löytyy myös taiteilijasielu: hän piirsi liiduilla koko koulunpihan asfaltin peittäneen kuvan koulusta ja ystävistään (piirros tuhoutui kuitenkin ennen kuin se ehdittiin laminoida). Lisäksi hän on innostunut sotakirjoista. Spinellistä löytyy myös kaunis puoli, sillä hän on voittanut kauneuskilpailun.
Päähenkilöt > Mikey

Michael "Mikey" Blumberg on ylipainoinen poika, joka on hyvä runoilemaan ja laulamaan. Hän harrastaa myös balettia. Hän yrittää löytää jokaisesta asiasta herkän puolen eikä kehtaa sanoa "ei", vaikka häntä kohdeltaisiinkin väärin. Mikey on aina erittäin kiltti ja perso kaikenlaiselle ruoalle.
Päähenkilöt > Vince

Vincent Pierre "Vince" LaSalle on hyvä urheilija. Hän on afroamerikkalainen, hyvä kori- ja salkopallossa sekä heitä, potkaise ja tykitä -pelissä, jossa yhdistyvät baseball ja eurooppalainen jalkapallo. Hänen pahin kilpailijansa on viidesluokkalainen Lawson. Vincen isoveli Chad käy kahdeksatta luokkaa. Chad on nörtti, joka mm. kuuluu shakkikerhoon. Hän oli kuitenkin käydessään vielä Kolmannen kadun koulua eräänlainen "julkkis", jota pidettiin suosittuna.
Päähenkilöt > Kuningas Bob

Robert alias Kuningas Bob on koulunpihan hallitsija ja kuudesluokkalainen. Hänet tunnistaa kruunustaan, valtikastaan (jääkiekkomaila), punaisesta viitastaan, jääkiekkopaidasta, jossa on edessä numero "8" ja siitä, että hän istuu lähes jatkuvasti kantotuolissa, jota hänen kaksi adjutanttiaan siirtävät, minne Bob haluaa. Bob myös perii karkki- ja purkkaveroa. Purkkavero kuitenkin loppuu jaksossa "Faarao Bob".